**บทที่ ๑**

**บทนำ**

**๑. เหตุผล**

นโยบายของรัฐบาลที่ให้ความสำคัญในการส่งเสริมคุณธรรมจริยธรรมของประชาชน โดยให้นำพระราชดำรัสของพระบาทสมเด็จพระเจ้าอยู่หัวทุกรัชกาล หลักคำสอนของศาสนา วัฒนธรรม และความเป็นไทย มาสร้างสรรค์สังคมไทยให้เกิดความเข้มแข็งอย่างมีคุณภาพและคุณธรรมผ่านกลไกประชารัฐของรัฐบาล เพื่อสร้างพลังการทำความดีเพื่อชาติของประชาชนในทุกภาคส่วนของสังคมไทยอันจะส่งผลให้การพัฒนาประเทศ มีความสมดุลทั้งด้านวัตถุและจิตใจตามแนวคิด “คุณธรรมนำการพัฒนา” พร้อมที่จะก้าวไปสู่สังคมแห่งคุณธรรมตามยุทธศาสตร์ชาติ ๒๐ ปี โดยให้สังคมเกิดความเข้มแข็งจากภายในและเกิดกระบวนการสร้างสังคมคุณธรรมแบบ “ระเบิดจากข้างใน” จากพระราชดำรัสของพระบาทสมเด็จพระเจ้าอยู่หัวและหลักธรรมของศาสนาที่ตนนับถือควบคู่กับระบบเศรษฐกิจเกิดความมั่งคั่ง เข้มแข็งด้วย วิถีวัฒนธรรมไทย และยั่งยืนด้วยหลักปรัชญาของเศรษฐกิจพอเพียง โดยมุ่งหวังที่จะเห็น ๓ สถาบันหลัก ของประเทศ คือ ชาติ ศาสนา และพระมหากษัตริย์ มีความวัฒนาสถาพร เป็นรากฐานเชื่อมร้อย ให้บ้านเมืองสมานฉันท์สู่ “ความมั่นคง มั่งคั่ง ยั่งยืน”

 คณะกรรมการส่งเสริมคุณธรรมแห่งชาติ จึงได้จัดทำแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. **๒๕๕๙** – **๒๕๖๔) ซึ่งคณะรัฐมนตรีได้มีมติเห็นชอบ เมื่อวันที่ ๑๒ กรกฎาคม ๒๕๕๙ เพื่อให้ทุกหน่วยงานใช้เป็นกรอบและทิศทางในการปฏิบัติการส่งเสริมคุณธรรมของทุกหน่วยงาน**

 **เพื่อเป็นการสนองนโยบายรัฐบาลและเป็นกรอบแนวทางในการปฏิบัติของหน่วยงาน องค์กร ทุกภาคส่วนในการขับเคลื่อนแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. ๒๕๕๙ – ๒๕๖๔) และเป็นที่มาของการดำเนินการจัดทำแผนแม่บทส่งเสริมคุณธรรมจังหวัดกาญจนบุรี เพื่อเป็นกลไกสำคัญของรัฐในการขับเคลื่อนการส่งเสริมคุณธรรมสู่ประชาชนทุกกลุ่มเป้าหมาย โดยทุกภาคส่วนสามารถนำไปใช้ในการพัฒนาคุณธรรมในองค์กร ชุมชนและสังคม เพื่อสร้างให้สังคมไทยเป็นสังคมคุณธรรม อันจะส่งผล ต่อความเจริญของชุมชน สังคมและประเทศชาติ**

๒. วัตถุประสงค์

 **๒.๑ เพื่อวางระบบรากฐานการเสริมสร้างคุณธรรมในจังหวัดกาญจนบุรี**

 **๒.๒ เพื่อสร้างความเข้มแข็งในระบบการบริหารจัดการด้านการส่งเสริมคุณธรรมให้เป็นเอกภาพ**

 **๒.๓ เพื่อสร้างเครือข่ายความร่วมมือในการส่งเสริมคุณธรรม**

๓. ขอบเขตการดำเนินงาน

 **การจัดทำแผนแม่บทส่งเสริมคุณธรรมจังหวัดกาญจนบุรี มีขอบเขตการดำเนินงานโดยยึดแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. ๒๕๕๙ – ๒๕๖๔) เป็นแนวทางในการจัดทำแผน ดังนี้**

**๓.๑ เป้าหมายสังคมไทยเป็นสังคมคุณธรรม มั่นคง มั่งคั่ง ยั่งยืน**

 **๓.๒ หลักการสังคมไทยมีข้อปฏิบัติหลักสำหรับคุณธรรม โดยปฏิบัติตามหลัก ดังนี้**

 **๑) ปฏิบัติตามหลักธรรมทางศาสนาของแต่ละศาสนา โดยนำหลักคุณธรรมทางศาสนามาบูรณาการกับการดำเนินชีวิต เพื่อเป็นแนวทางในการประพฤติปฏิบัติได้อย่างถูกต้อง**

 ๒) น้อมนำหลักปรัชญาของเศรษฐกิจพอเพียงในพระราชดำรัสของพระบาทสมเด็จพระปรมินทรมหาภูมิพลอดุลยเดช เป็นหลักในการพัฒนาคุณภาพชีวิตให้สามารถดำเนินชีวิตอย่างมั่นคง บนพื้นฐานของการพึ่งพาตนเอง ความพอมีพอกิน การรู้จักพอประมาณ และการคำนึงถึงความมีเหตุผล โดยยึดหลักทางสายกลาง

 ๓) ดำรงชีวิตตามวิถีวัฒนธรรมไทยที่ดีงาม มีความเอื้ออาทร มีขนบธรรมเนียม ปฏิบัติตามประเพณีที่ดีงามของไทย และมีการถ่ายทอดภูมิปัญญาของท้องถิ่นสู่การปฏิบัติในชีวิตประจำวันของคนไทย

 ๓.๓ ยุทธศาสตร์ประกอบด้วย ๔ ยุทธศาสตร์ ดังนี้

 ๑) ยุทธศาสตร์ที่ ๑ วางระบบรากฐานการเสริมสร้างคุณธรรมในจังหวัด

 ๒) ยุทธศาสตร์ที่ ๒ สร้างความเข้มแข็งในระบบการบริหารจัดการด้านการส่งเสริมคุณธรรมให้เป็นเอกภาพ

 ๓) ยุทธศาสตร์ที่ ๓ สร้างเครือข่ายความร่วมมือในการส่งเสริมคุณธรรม

 ๔) ยุทธศาสตร์ที่ ๔ ส่งเสริมให้องค์กรหรือหน่วยงานและชุมชนเป็นแบบอย่าง (ต้นแบบ) ด้านคุณธรรมในระดับจังหวัดและระดับประเทศ

**๔. นิยามศัพท์**

 **สังคมคุณธรรม** หมายถึง สังคมที่มีความเอื้ออาทร มีความสมานฉันท์ โดยส่งเสริม ให้ทุกภาคส่วน มีส่วนร่วมในการส่งเสริมคุณธรรม โดยยึดและปฏิบัติตามหลักธรรมทางศาสนาแต่ละศาสนา น้อมนำหลักปรัชญาของเศรษฐกิจพอเพียงมาเป็นหลักในการพัฒนาคุณภาพชีวิต และการดำรงชีวิตตามวิถีวัฒนธรรมที่ดีงาม

 **การส่งเสริม** หมายถึง การกำหนดทิศทางหรือนโยบายร่วมกัน และร่วมมือกันอำนวยการหรือผลักดันให้เกิดการดำเนินการหรือการปฏิบัติการอย่างจริงจัง เพื่อให้บรรลุเป้าหมายร่วมกัน

 **คุณธรรม** หมายถึง สิ่งที่มีคุณค่า มีประโยชน์ เป็นความดีงาม เป็นมโนธรรม เป็นเครื่องประคับประคองใจให้เกลียดความชั่วกลัวบาป ใฝ่ความดี เป็นเครื่องกระตุ้นผลักดันให้เกิดความรู้สึกรับผิดชอบ เกิดจิตสำนึกที่ดี มีความสงบเย็นภายใน เป็นสิ่งที่ต้องผิดหวังโดยเฉพาะเพื่อให้เกิดขึ้น และเหมาะสมกับความต้องการในสังคมไทย

 **จริยธรรม** หมายถึง กรอบหรือแนวทางอันดีงามที่พึงปฏิบัติ ซึ่งกำหนดไว้สำหรับสังคม เพื่อให้เกิดความเป็นระเบียบเรียบร้อยงดงาม ความสงบร่มเย็นเป็นสุข ความรักสามัคคี ความอบอุ่น มั่นคงและปลอดภัยในการดำรงชีวิต

 **การบูรณาการ** หมายถึง การเชื่อมโยงทุกภาคส่วน ทุกองค์ประกอบเข้ามาสู่ความเป็นหนึ่งเดียว เป็นส่วนหนึ่งของกันและกันอย่างแยกกันมิได้ หรือการรวมส่วนต่างๆ ประสานสัมพันธ์อย่างเป็นเอกภาพทำให้เกิดความสมบูรณ์ในลักษณะการผนึกกำลัง เพื่อให้กลไกต่างๆ ทำงานร่วมกันในลักษณะที่เป็นองค์รวมและสมดุล

 **การเสริมสร้าง** หมายถึง กระบวนการปฏิบัติงานร่วมกันเพื่อให้เกิดคุณธรรม โดยการที่ทุกคน ทุกฝ่ายสามารถดำเนินการได้และร่วมมือกันดำเนินการได้ ในขณะที่บางคนหรือบางฝ่ายไม่สามารถดำเนินการได้เพียงลำพังจึงต้องอาศัยการส่งเสริมจากคนอื่นหรือฝ่ายอื่นด้วย

 **ยุทธศาสตร์** หมายถึง ศาสตร์และศิลป์ในการพัฒนาและใช้ทรัพยากรของชาติ เพื่อให้เป็นไปตามวัตถุประสงค์ที่กำหนดไว้ในการส่งเสริมคุณธรรม

 **กลยุทธ์** หมายถึง วิธีการ มาตรการ หรือคำแนะนำที่เลือกมาใช้ในระดับปฏิบัติการ เพื่อให้บรรลุวัตถุประสงค์ของการจัดการส่งเสริมคุณธรรม

 **การวางระบบรากฐาน** หมายถึง กระบวนการการจัดการ การจัดระเบียบ ในการปฏิบัติงาน และการดำเนินกิจกรรมต่าง ๆ ในการส่งเสริมคุณธรรม ตลอดจนการกำหนดขอบเขตความรับผิดชอบของแต่ละขั้นตอนไว้อย่างชัดเจน โดยดำเนินการอย่างต่อเนื่องและสร้างมาตรฐานไว้ ให้มีความยั่งยืน

 **การสร้างความเข้มแข็ง** หมายถึง **กระบวนการพัฒนาศักยภาพของสถาบัน องค์กร และบุคลากรให้สามารถบริหารจัดการการดำเนินกิจกรรมต่าง ๆ จนบรรลุวัตถุประสงค์ของสถาบัน องค์กร และของตนเองได้**

การขับเคลื่อน **หมายถึง การจัดสรรทรัพยากร การจัดองค์กร หน่วยงาน หรือกลุ่มบุคคลให้เป็นผู้ดำเนินงาน เช่น การแต่งตั้งผู้รับผิดชอบมาดำเนินการควบคุมกิจกรรมให้เป็นไปตามแผนงาน โดยมีรายงานการประชุม คณะทำงาน รายงานผลการดำเนินการ การประเมินระบบ และสรุปผลการดำเนินงานตามระบบที่กำหนดไว้**

ตัวชี้วัดความสำเร็จ **หมายถึง สิ่งที่บ่งบอกถึงความก้าวหน้าของกิจกรรมหรือกระบวนการดำเนินงานในการส่งเสริมคุณธรรมในแต่ละเรื่องได้ไปถึงจุดใด บรรลุวัตถุประสงค์และเป้าหมายเพียงไร ซึ่งเป็นเรื่องของการดูสัมฤทธิ์ผลของงานหรือบรรลุผลสำเร็จของงานทั้งในเชิงปริมาณและคุณภาพ**

สถาบันครอบครัว **หมายถึง สถาบันแรกที่ทำหน้าที่ทางสังคมในการถ่ายทอดค่านิยม ปลูกฝังความเชื่อ สร้างเสริมทัศนคติ กำหนดบุคลิกภาพ วิธีประพฤติปฏิบัติตน รวมทั้งการสร้างบรรทัดฐานทางสังคมให้แก่สมาชิกรุ่นใหม่ ซึ่งมีผลต่อการพัฒนาสังคมและประเทศโดยรวม กลุ่มสังคมในสถาบันครอบครัว ได้แก่ ครอบครัว ซึ่งประกอบด้วย สมาชิกที่อาศัยอยู่ในครัวเรือนเดียวกัน ได้แก่ บิดา มารดา บุตร วงศาคณาญาติที่เกี่ยวข้องโดยสายโลหิต หรือการสมรส หรือมีบุตรบุญธรรม**

สถาบันการศึกษา **หมายถึง สถาบันสังคมที่เกี่ยวข้องกับแบบแผนการกล่อมเกลา ทางสังคมและการถ่ายทอดวัฒนธรรม การให้ความรู้ และการฝึกทักษะอาชีพ เพื่อการเป็นสมาชิกที่ดี ของสังคม กลุ่มสังคมในสถาบันการศึกษา ได้แก่ โรงเรียน มหาวิทยาลัย กระทรวง กรม ที่ทำหน้าที่เกี่ยวข้องกับการศึกษา กลุ่มสังคมเหล่านี้จะประกอบไปด้วยตำแหน่ง หรือสถานภาพทางสังคม เช่น ครู อาจารย์ เป็นต้น**

สถาบันศาสนา **หมายถึง แบบแผนของความคิดการกระทำในเรื่องเกี่ยวกับจิตใจ ความเชื่อ ความศรัทธาหรือการนับถือ เป็นสถาบันที่ครอบคลุมในเรื่องต่าง ๆ ทั้งศาสนธรรม ศาสนบุคคล ศาสนสถาน ศาสนวัตถุ ศาสนพิธี และเกี่ยวกับเรื่องชีวิตทั้งในโลกนี้และโลกหน้า เป็นสถาบันที่ทำหน้าที่ช่วยสนอง ความต้องการด้านจิตใจ เสริมสร้างกำลังใจให้สมาชิกในสังคมได้ต่อสู้กับปัญหาโดยปฏิบัติตามหลักธรรม คำสอน กลุ่มสังคมในสถาบันศาสนาที่สำคัญ ได้แก่ คณะสงฆ์ และกลุ่มผู้ปฏิบัติธรรม โดยมีตำแหน่งหรือสถานภาพทางสังคมต่าง ๆ กัน ต่างมีบทบาทหน้าที่เกี่ยวข้องสัมพันธ์กันตามสถานภาพทางสังคมดังกล่าว**

สถาบันเศรษฐกิจ **หมายถึง สถาบันสังคมที่เกี่ยวข้องกับแบบแผน การสนองความต้องการเกี่ยวกับความจำเป็นทางวัตถุ เพื่อการดำรงชีวิตเป็นแบบแผนพฤติกรรมทางสังคมที่เกี่ยวข้องกับการผลิตการกระจายสินค้าและการกระจายไปสู่ผู้บริโภค ซึ่งเป็นปัจจัยสำคัญในการดำรงชีวิตของมนุษย์ กลุ่มสังคมในสถาบันเศรษฐกิจมีเป็นจำนวนมาก เช่น กลุ่มบุคคลในบริษัท ร้านค้า โรงงาน และองค์การทางเศรษฐกิจต่าง ๆ แต่ละกลุ่มสังคมเหล่านี้ ประกอบไปด้วยตำแหน่งและบทบาทซึ่งเกี่ยวข้องกับมัน ได้แก่ ผู้จัดการ พนักงาน กรรมกร เกษตรกร พ่อค้า เป็นต้น เพื่อกระทำบทบาทและหน้าที่ตามตำแหน่งดังกล่าว**

สถาบันการเมืองการปกครอง **หมายถึง สถาบันสังคมที่เป็นแบบแผนที่เกี่ยวข้องกับการสนองความต้องการของสมาชิกในการดำรงชีวิตตามกฎระเบียบของสังคม ควบคุมให้คนอยู่ในกลุ่มของสังคมอย่างสงบสุข กลุ่มสังคมในสถาบันการเมืองการปกครอง ประกอบด้วย กลุ่มสังคมต่าง ๆ ที่สำคัญ คือ กลุ่มสังคมที่มีการจัดระเบียบอย่างชัดแจ้งที่เรียกว่า องค์การ เช่น พรรคการเมือง กระทรวง กรม เป็นต้น แต่ละองค์การประกอบด้วย ตำแหน่งหรือสถานภาพทางสังคม เพื่อกระทำบทบาทและหน้าที่ตามสถานภาพ**

องค์กรวิชาชีพ **หมายถึง องค์กรที่จัดตั้งขึ้นตามที่บัญญัติไว้ตามกฎหมายวิชาชีพ เพื่อทำหน้าที่เป็นผู้กำกับดูแลมาตรฐานการทำงานและจริยธรรม ของผู้ประกอบวิชาชีพต่าง ๆ เช่น กลุ่มผู้ประกอบวิชาชีพแพทย์ ทัตนแพทย์ พยาบาล เภสัชกร ทนายความ ได้แก่ แพทยสภา ทันตแพทยสภา สภาการพยาบาล สภาเภสัชกรรม สภาทนายความ เป็นต้น ซึ่งในที่นี้ องค์กรวิชาชีพ หมายรวมถึง องค์กรที่จัดตั้งขึ้นจากการรวมตัวของกลุ่มผู้ประกอบวิชาชีพต่าง ๆ นอกเหนือจากที่บัญญัติไว้ตามกฎหมาย ได้แก่ องค์กรที่จัดตั้งขึ้นโดยมีวัตถุประสงค์เพื่อส่งเสริมและพัฒนาการปฏิบัติงานในวิชาชีพในรูปแบบต่าง ๆ ทั้งในรูปสมาคม ชมรม มูลนิธิและอื่น ๆ นอกจากนี้ยังหมายความรวมถึง กลุ่มผู้ให้บริการด้านการแพทย์และสาธารณสุขทุกประเภท**

หน่วยงานที่รับผิดชอบ **หมายถึง หน่วยงานที่มีส่วนเกี่ยวข้องในการดำเนินงานโครงการ ทั้งที่เป็นหน่วยงานหลักและหน่วยงานร่วม โดยมีส่วนร่วมในการวางทิศทางหรือนโยบายในแต่ละด้าน ตามแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. ๒๕๕๙ – ๒๕๖๔) ภายใต้บทบาทและหน้าที่ ของหน่วยงาน**

หน่วยงานหลัก **หมายถึง เจ้าภาพหลักที่จะเป็นผู้กำหนดนโยบายหรือวางทิศทาง ที่สอดคล้องกับภารกิจของหน่วยงานเพื่อดำเนินงานตามแผนแม่บทส่งเสริมคุณธรรมแห่งชาติในแต่ละด้าน ในภาพรวมของจังหวัด**

หน่วยงานร่วม **หมายถึง หน่วยงานที่ร่วมดำเนินการ ประกอบด้วยหน่วยงานภาครัฐ หน่วยงานภาคธุรกิจเอกชน หน่วยงานภาคประชาสังคม และหน่วยงานที่ไม่ได้กล่าวถึงไว้โดยตรงในแผนแม่บท ดังนี้**

๑. หน่วยงานภาครัฐ **หมายถึง กระทรวง กรม หรือส่วนราชการที่เรียกชื่ออย่างอื่น และ**

**มีฐานะเป็นหรือเทียบเท่า รวมทั้งหน่วยงานรัฐวิสาหกิจ องค์กรมหาชนหรือรูปแบบพิเศษ องค์กรอิสระอื่น ๆ ตามรัฐธรรมนูญ ดังนี้**

 **๑.๑ หน่วยงานของรัฐ** ได้แก่ กระทรวง กรม หรือส่วนราชการที่เรียกชื่ออย่างอื่น หรือมีฐานะเป็นหรือเทียบเท่า กระทรวง กรม ที่สังกัดกระทรวง กรม หรือสำนักนายกรัฐมนตรี หรือสำนักเลขาธิการคณะรัฐมนตรีหรือนายกรัฐมนตรีหรือรัฐมนตรี รวมทั้งหน่วยงานราชการส่วนภูมิภาค ภูมิภาค และหน่วยงานราชการปกครองส่วนท้องถิ่น หรือองค์กรท้องถิ่นรูปแบบพิเศษทุกประเภท

  **๑.๒ หน่วยงานภาครัฐ และองค์กรอิสระอื่น** ได้แก่ หน่วยงานองค์กรตามรัฐธรรมนูญที่มีฐานะเป็นส่วนราชการและไม่เป็นส่วนราชการ หรือหน่วยงานที่ใช้อำนาจรัฐตามกฎหมาย หรืออยู่ภายใต้การควบคุม กำกับ ดูแลของรัฐหรือฝ่ายบริหารทุกประเภท เช่น สำนักงานคณะกรรมการป้องกันปราบปรามการทุจริตแห่งชาติ ผู้ตรวจการแผ่นดิน สภาพัฒนาการเมือง สภาที่ปรึกษาเศรษฐกิจและสังคมแห่งชาติ คณะกรรมการการเลือกตั้ง สำนักงานตรวจเงินแผ่นดิน ฯลฯ

 **๑.๓ หน่วยงานรัฐวิสาหกิจ องค์กรมหาชนหรือรูปแบบพิเศษ** ได้แก่ หน่วยงานที่เป็นรัฐวิสาหกิจ องค์การมหาชน บริษัทมหาชน องค์กรหน่วยงานบริการรูปแบบพิเศษ (SDU) หน่วยงานพิเศษ หรือหน่วยงานชำนาญพิเศษที่สังกัดหรืออยู่ภายใต้การควบคุมกำกับดูแลของรัฐหรือฝ่ายบริหาร หรือรัฐ ถือหุ้นใหญ่ เช่น สำนักงานคณะกรรมการกำกับหลักทรัพย์และตลาดหลักทรัพย์ ศูนย์ส่งเสริมและพัฒนาพลังแผ่นดิน เชิงคุณธรรม สถาบันส่งเสริมการบริหารกิจการบ้านเมืองที่ดี สถาบันพัฒนาองค์กรชุมชน สำนักงานรองรับมาตรฐานและประเมินคุณภาพการศึกษา การเคหะแห่งชาติ องค์การขนส่งมวลชนกรุงเทพ ฯลฯ

 **๑.๔ หน่วยงานที่ใช้อำนาจรัฐหรือเป็นกลไกของรัฐแต่ไม่เป็นองค์กรของรัฐ** ได้แก่ สภาวิชาชีพ สถาบันภายใต้มูลนิธิ ในการจัดทำบริหารสาธารณะ เช่น แพทยสภา สภาการพยาบาล สภาเภสัชกรรม สภาทนายความ ทันตแพทยสภา สถาบันเพิ่มผลผลิตแห่งชาติ สถาบันส่งเสริมวิสาหกิจขนาดกลางและขนาดย่อม ฯลฯ

 **๒. หน่วยงานภาคธุรกิจเอกชน** หมายถึง หน่วยงานที่เป็นของเอกชนที่ดำเนินการด้านธุรกิจทุกประเภท และมีการรวมตัวกันเพื่อดำเนินการในกิจกรรมทางสาธารณประโยชน์เพื่อสังคม ได้แก่ องค์กร สถาบัน สภา สมาคม หรือที่เรียกชื่ออย่างอื่น เช่น สภาหอการค้าแห่งประเทศไทย สภาอุตสาหกรรมแห่งประเทศไทย สมาคมธนาคารไทย เป็นต้น

 **๓. หน่วยงานภาคประชาสังคม** หมายถึง บุคคล องค์กรเอกชน สถาบัน มูลนิธิ สมาคม สหกรณ์ องค์กร สาธารณประโยชน์ องค์กรภาคประชาสังคมหรือที่มีชื่อเรียกอย่างอื่นที่เป็นหรือดำเนินการโดยเอกชน ซึ่งดำเนินการเกี่ยวกับการกุศล หรือกิจกรรมด้านสังคมทุกประเภท เช่น มูลนิธิประเทศไทย ใสสะอาด มูลนิธิเผยแผ่ศาสนาและคุณภาพชีวิต พุทธสมาคม เป็นต้น

 **๔. หน่วยงานที่ไม่ได้กล่าวถึง** หมายถึง กระทรวง กรม จังหวัด องค์กรปกครองส่วนท้องถิ่น หรือองค์กรภาคอื่น องค์กรอิสระตามรัฐธรรมนูญ องค์กรภาคเอกชนและภาคประชาชนที่ไม่ได้กล่าวถึงไว้โดยตรงในแผนแม่บทฯ ซึ่งหากพิจารณาแล้วว่ามีส่วนส่งเสริมหรือสนับสนุนการดำเนินงานใน

ประเด็นใดประเด็นหนึ่งตามแผนแม่บทฯ ก็สามารถพิจารณาดำเนินการตามแผน/นโยบายของหน่วยงานเป็นสำคัญ

**๕. กรอบแนวคิดในการจัดทำแผนแม่บทฯ**

การจัดทำแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. ๒๕๕๙ – ๒๕๖๔) ดำเนินการตามกรอบแนวคิด การดำเนินงานขั้นต้นเพื่อให้บรรลุวัตถุประสงค์ตามเป้าหมายที่กำหนด จำเป็นอย่างยิ่งที่จะต้องมีการศึกษาแนวคิด ทฤษฏี สภาพคุณธรรมจริยธรรมในสังคมไทยจากเอกสารและงานวิจัยที่เกี่ยวข้อง เพื่อนำมาเป็นฐานความรู้ในการกำหนดแนวทางในการจัดทำแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. ๒๕๕๙ – ๒๕๖๔) ประกอบด้วยสาระสำคัญ ดังนี้

 **๑. แนวคิด ทฤษฏี และงานวิจัยที่เกี่ยวข้อง** อันประกอบด้วย พระบรมราโชวาทและพระราชดำรัสเกี่ยวกับการส่งเสริมคุณธรรมในพระบาทสมเด็จพระเจ้าอยู่หัว หลักคำสอนทางศาสนา เช่น หลักธรรมของพระพุทธศาสนา ศาสนาอิสลาม ศาสนาคริสต์ ศาสนาพราหมณ์-ฮินดู และศาสนาซิกข์ และแนวคิดของนักทฤษฏีที่เกี่ยวข้องทั้งชาวไทยและชาวต่างประเทศ เช่น ทฤษฎีต้นไม้จริยธรรมของดวงเดือน พันธุมนาวิน ทฤษฏีโครงสร้างหน้าที่นิยมของทัลคอทท์ พาร์สั้น (Talcott Parsons) ทฤษฎีพัฒนาการทางสติปัญญาและทฤษฏีพัฒนาการทางจริยธรรมของจังค์ เพียเจต์ (Jean Piaget) ทฤษฎีการพัฒนาการทางจิรยธรรมของลอว์เรนซ์ โคลเบอร์ก (Lawrence Kohlberg) เป็นต้น (สุทธิวรรณ ตันติรจนาวงศ์ และ ศศิกาญจน์ ทวีสุวรร, ๒๕๕๒)

 **๒. แนวนโยบายและกฎหมายในการส่งเสริมคุณธรรมจริยธรรมภาครัฐ** อันประกอบด้วย การกำหนดแผนยุทธศาสตร์ชาติระยะ ๒๐ ปี (พ.ศ. ๒๕๖๐ – ๒๕๗๙) ที่ต้องการเห็นประเทศไทยเป็นสังคมที่มีคุณภาพ คือ สังคมอุดมปัญญา สังคมแห่งโอกาส สังคมที่เป็นธรรม สังคมแห่งคุณธรรม สังคมที่เกื้อกูลแบ่งปัน และโมเดลประเทศไทย ๔.๐ ที่ต้องการจะนำพาประเทศไทยไปสู่ความมั่นคง มั่งคั่งและยั่งยืน ได้ด้วย ๒ แนวคิดสำคัญ คือ การสร้างความเข้มแข็งจากภายใน และการเชื่อมโยงเศรษฐกิจภายใน กับเศรษฐกิจโลก ที่เน้นการ“พัฒนาที่สมดุล” ใน ๔ มิติ กล่าวคือ มีความสมดุลในความมั่งคั่งทางเศรษฐกิจ การรักษ์สิ่งแวดล้อม การมีสังคมที่อยู่ดีมีสุข และการเสริมสร้างภูมิปัญญามนุษย์ โดยการพัฒนาที่สมดุลตั้งอยู่บนฐานคิดของ “ปรัชญาของเศรษฐกิจพอเพียง” ซึ่งมีหลักการสำคัญว่า “เมื่อพร่อง ต้องรู้จักเติม เมื่อพอ ต้องรู้จักหยุด เมื่อเกินต้องรู้จักปัน” นอกจากนี้ในระเบียบสำนักนายกรัฐมนตรีว่าด้วยการส่งเสริมคุณธรรมแห่งชาติ พ.ศ. ๒๕๕๐ ที่ต้องการส่งเสริมและพัฒนาคุณธรรมในสังคมไทยให้เป็นไปอย่างมีประสิทธิภาพ และเกิดประสิทธิผล โดยเฉพาะในนโยบายของรัฐบาลปัจจุบัน (พ.ศ. ๒๕๕๗) ที่เน้นการส่งเสริมคุณธรรม ดังนี้

 ข้อ ๓.๖ จัดระเบียบสังคม สร้างมาตรฐานด้านคุณธรรมจริยธรรมและธรรมาภิบาล ให้แก่ เจ้าหน้าที่ของรัฐและประชาชนทั่วไป โดยใช้ค่านิยม ๑๒ ประการ ตามนโยบายของคณะรักษา ความสงบแห่งชาติ

 ข้อ ๔.๔ พัฒนาคนทุกช่วงวัยโดยส่งเสริมการเรียนรู้ตลอดชีวิต เพื่อให้สามารถมีความรู้และทักษะใหม่ที่สามารถประกอบอาชีพได้หลากหลายตามแนวโน้มการจ้างงานในอนาคต ปรับกระบวนการเรียนรู้และหลักสูตรให้เชื่อมโยงกับภูมิสังคม โดยบูรณาการความรู้และคุณธรรมเข้าด้วยกัน เพื่อให้เอื้อต่อการพัฒนาผู้เรียนทั้งในด้านความรู้ ทักษะ การใฝ่เรียนรู้ การแก้ปัญหา การรับฟังความคิดเห็นของผู้อื่น การมีคุณธรรม จริยธรรม และความเป็นพลเมืองดี โดยเน้นความร่วมมือระหว่างผู้เกี่ยวข้องทั้งในและ นอกโรงเรียน

 ข้อ ๔.๗ ทำนุบำรุงและอุปถัมภ์พระพุทธศาสนา และศาสนาอื่น ๆ ตลอดจนสร้างสันติสุขและความปรองดองสมานฉันท์ในสังคมไทยอย่างยั่งยืน

 ข้อ ๔.๑๐ ปลูกฝังค่านิยมและจิตสำนึกที่ดี

 **๓) แผนพัฒนาเศรษฐกิจและสังคมแห่งชาติ ฉบับที่ ๑๑ (พ.ศ. ๒๕๕๕ – ๒๕๕๙)** ได้ประเมินสถานการณ์ความเสี่ยงและสร้างภูมิคุ้มกันของประเทศ ในด้านการเปลี่ยนแปลงทางสภาวะสังคม ประเทศไทยก้าวสู่สังคมผู้สูงอายุจากการมีโครงสร้างประชากรที่วัยสูงอายุเพิ่มขึ้น วัยเด็กและวัยแรงงานลดลง คนไทยได้รับการพัฒนาศักยภาพทุกช่วงวัย แต่มีปัญหาคุณภาพการศึกษาและระดับสติปัญญาของเด็ก พฤติกรรมเสี่ยงต่อสุขภาพและผลิตภาพแรงงานต่ำ ประชาชนได้รับความคุ้มครองทางสังคมเพิ่มขึ้น และมีการจัดสวัสดิการทางสังคมในหลายรูปแบบ แต่กลุ่มผู้ด้อยโอกาสยังไม่สามารถเข้าถึงบริการทางสังคมได้อย่างทั่วถึง ความเหลื่อมล้ำทางรายได้ของประชากรและโอกาสการเข้าถึงทรัพยากรเป็นปัญหาการพัฒนาประเทศ สังคมไทยเผชิญวิกฤตความเสื่อมถอยด้านคุณธรรมและจริยธรรม และมีการเปลี่ยนแปลงทางวัฒนธรรมที่หลากหลาย รวมถึงเผชิญปัญหาการแพร่ระบาดของยาเสพติดและการเพิ่มขึ้นของการพนัน โดยเฉพาะในกลุ่มเด็กและเยาวชน แต่คนไทยตื่นตัวทางการเมืองและให้ความสำคัญต่อการรับผิดชอบต่อสังคมและธรรมาภิบาลมากขึ้น นอกจากนี้ได้ประเมินความเสี่ยงด้านคุณธรรมจริยธรรม ค่านิยมที่ดี ความเสื่อมถอยและประเพณีดั้งเดิมถูกบิดเบือนด้วยการเปลี่ยนแปลงภายใต้กระแสโลกาภิวัตน์ส่งผลให้สังคมไทยมีความเป็นวัตถุนิยมให้ความสำคัญกับศีลธรรมและวัฒนธรรมที่ดีงามลดลง ทั้งการดำรงชีวิตประจำวัน การใช้ชีวิตและความสัมพันธ์กับผู้อื่นมุ่งหารายได้เพื่อสนองความต้องการบริโภค การช่วยเหลือเกื้อกูลกันลดลง ความมีน้ำใจไมตรีน้อยลง แก่งแย่งเอารัดเอาเปรียบกัน ขาดความสามัคคี ไม่เคารพสิทธิผู้อื่นและ ขาดการยึดถือประโยชน์ส่วนรวม

 จากปัญหาสังคมดังกล่าว จึงมีความจำเป็นที่จะต้องมีการสร้างภูมิคุ้มกันของประเทศ เพื่อให้ประเทศไทยสามารถรองรับผลกระทบต่อการเปลี่ยนแปลงได้อย่างมีประสิทธิภาพ โดยใช้ประโยชน์จากภูมิคุ้มกันประเทศที่เป็นทุนทางสังคมไทย โดยเฉพาะอย่างยิ่ง ประเทศไทยมีการปกครองในระบอบประชาธิปไตย อันมีพระมหากษัตริย์ทรงเป็นพระประมุข สถาบันพระมหากษัตริย์เป็นสถาบันหลักที่ยึดโยงให้คนในชาติให้เกาะเกี่ยวกันอย่างแน่นแฟ้นเป็นแบบอย่างในการดำเนินชีวิตของคนในสังคม